BIG คาดรายได้-กำไร Q4 โตต่อเนื่อง มั่นใจรายได้ปี 58 เติบโตเป็นเท่าตัว
BIG คาดรายได้-กำไร Q4/58 โตต่อเนื่อง มั่นใจรายได้ปี 58 ทำสถิติใหม่หรือเพิ่มขึ้นกว่าเท่าตัว หลังเปิดให้บริการปรินต์ภาพจากสมาร์ทโฟน ถ่ายภาพติดบัตร หวังดันรายได้-กำไรเติบโตอย่างมีนัยสำคัญ
11 พ.ย. 2558

นายธนสิทธิ์ เธียรกาญจนวงศ์ กรรมการผู้จัดการ บริษัท บิ๊ก คาเมร่า คอร์ปอเรชั่น จำกัด (มหาชน) หรือ BIG เปิดเผยว่า แนวโน้มในไตรมาส 4/58 คาดว่ารายได้และกำไรยังคงขยายตัวอย่างต่อเนื่อง โดยคาดว่ารายได้รวมในปีนี้จะเติบโตทำสถิติใหม่ที่ 20% หรือเพิ่มขึ้นกว่าเท่าตัว เมื่อเทียบกับในช่วงก่อนหน้าที่คาดว่ารายได้จะเติบโต 10% เนื่องจากตลาดกล้องถ่ายภาพผ่านจุดต่ำสุดแล้ว อีกทั้งยังได้รับอานิสงส์จากยอดขาย กล้องมิลเลอร์เลส กล้องโพลารอยด์ กล้องฟรุ้งฟริ้ง ที่ได้รับความนิยมจากลูกค้าเป็นอย่างมาก
นอกจากนี้ ล่าสุดบริษัทยังเปิดให้บริการปรินต์ภาพจากสมาร์ทโฟน และถ่ายภาพติดบัตร โดยได้เร่งติดตั้งเครื่องปรินต์ภาพตามสาขาของบริษัท ให้ครบทั้งหมด 250 เครื่อง ซึ่งจะช่วยผลักดันรายได้และกำไรของบริษัทเติบโตอย่างมีนัยสำคัญในอนาคต ซึ่งมั่นใจว่าจะสามารถตอบโจทย์ความต้องการลูกค้าที่ชื่นชอบการถ่ายภาพผ่านสมาร์ทโฟนได้เป็นอย่างดี